துப்பாக்கி என்ற வெற்றிப்படத்திற்குப் பின், நடிகர் விஜயுடன் களம் இறங்கியுள்ளார் இயக்குநர் விஜய். அதுவும் படத்தின் தலைப்பு தலைவா. சரி ஏதாவது இருக்குமென நினைத்தால், நாயகனில் தொடங்கி பாட்ஷாவில் முடிக்கிறார். ஒழுங்காக ஆடி பாடிக் கொண்டிருந்த விஜயை மும்பை அழைத்து வந்து சில கொலைகள் புரிய வைத்து தலைவன் (!?)ஆக்குகிறார். தலைவன் ஆனதும், ‘இவனைக் கொல்ல எனக்கு காரணங்கள் இருக்கு. ஆனா உனக்குத் தான் உரிமை இருக்கு’ என துப்பாக்கி கொடுத்து பிறரையும் கொல்ல வைக்கிறார். எவரையேனும் கொன்று தர்மத்தை நிலைநாட்டும் “நல்ல தாதாயிச”த்தைக் கல்லாமலேயே குலவிச்சையாகப் பெறுகிறார். டைட்டிலில் காட்டப்படும் ஏதேனும் ஒரு தலைவரின் சிறப்பு அம்சத்தையாவது விஜய் பிரதிபலித்து இருக்கலாம். ஏனோ வேலு நாயக்கரையும், மாணிக் பாட்ஷாவையும் மட்டுமே பிரதிபலிக்கிறார். ஹிந்தியும் தமிழும் மாறி மாறிப் பேசி நாயகன் கையால் மாய்ந்துப் போக ஒரு வில்லன்; மணாளனே மங்கையின் பாக்கியம் என மனம் மாறும் அநாதை நாயகி; யூகிக்க முடிந்த கதை எனப் படம் ஏகத்திற்கும் ஏமாற்றுகிறது.